
Om denne boka

Rettsleg forfølging av påståtte hekser og trollfolk prega store deler av Europa på 1500- og 1600-talet. I denne boka gir Rune Blix Hagen ei oversikt over forskinga på trolldomsprosessane – både i Noreg og elles i Europa. Kor mange mista livet i denne menneskeforfølginga, kva utbreiing hadde ho i tid og rom, og kva var den utløysande faktoren? Blei rettsforfølginga utløyst nedanfrå, pga. dårlege naborelasjonar og skuldingar om vond magi i lokalsamfunnet, eller kom det ovanfrå, frå haldningar hos samtidas intellektuelle, deira djevelfrykt og kvinnesyn?

Den nye utgåva er oppdatert med nyare forsking fram til i dag, og særleg trekkjer forfattaren fram norske bidrag etter 2010.


Rune Blix Hagen

Dei europeiske trolldomsprosessane

KAPITTEL 1

Den mangesidige heksefiguren

Denne boka handlar om ei spesiell type rettsforfølging som fann stad for fleire hundre år sidan. Kjernetida for hekseprosessar og trolldomsforfølging er 1500- og 1600-talet i europeisk historie, med spreiing til dei europeiske koloniane i Nord-Amerika. Over 45 000 menneske, dei fleste kvinner, blei funne skuldige i tiltalen og dømde til døden for alvorleg heksekriminalitet i løpet av dei to hundreåra.

Før vi går inn i historia om hekseforfølging i Europa, kan det vere på sin plass å minne om at forfølging av trolldomskriminalitet ikkje er eit avslutta historisk kapittel. Skuldingar og forfølging av såkalla hekser foregår for fullt i vår eiga tid. Ja, omfanget av forfølgde «hekser» dei siste femti åra overgår dei dystre tala frå den europeiske trolldomsforfølginga for 400–500 år sidan. Dessutan lever hekser og magi i beste velgåande i vår moderne kvardag i form av sjølverklærte livssynshekser og som sterke underhaldningsikon. Den engelske forskaren Marion Gibson meiner til og med at hekseforfølging er eit fenomen som aldri heilt har opphøyrt (Gibson 2023).

På det historiefaglege feltet har interessa for hekser og hekseforfølging aldri vore større enn ho er i dag. Berre ved dei norske universiteta er det dei siste 15 åra skrive om lag 20 masteroppgåver om trolldomsforfølging, og fleire fagbøker om trolldomsprosessar i Noreg er blitt utgitt. Parallelt med dette har det vore ein enorm auke i fiksjonslitteratur, bildekunst, teaterstykke, musikkomposisjonar, film og, ikkje minst, podkastepisodar om hekseri og trolldom. Bruk av den historiske heksefiguren i ulike samanhengar er også ein klart aukande tendens som har bidratt til forsking blant anna på interessa for trolldomsprosessane.

Omgrepet om trolldom og hekseri

Opp gjennom historia har det vore uvisse rundt fenomen som for mange fortonar seg som fiksjon, men som er høgst reelle for andre. Denne interessa for det okkulte synest nesten å vere universell, men uttrykksformene varierer og er bestemt av historiske rammeføresetnader. Det vil derfor vere på sin plass med ei klargjering av omgrep knytte til trolldomskriminalitet og hekseri både på norsk og i andre språk.

I den engelskspråklege forskingstradisjonen er det vanleg å bruke witch (heks) som overgripande term om dei som blei skulda for å drive med magi og trolldom. Dette vide hekseomgrepet dekkjer då eit stort spekter av magiske aktivitetar og spesialitetar. I andre språk bruker ein liknande paraplyuttrykk, som hexe (tysk) og sorcier (fransk). Alle desse omgrepa er i tråd med bruk og kategorisering på 1600-talet, men dei seier lite om kva type trolldom dei trolldomsforfølgde blei skulda for (Maxwell-Stuart 2000:29, Levack 2016:10–11).

I ein norsk kontekst kan det vere fruktbart å bruke omgrepet trolldom i staden for hekseomgrepet, rett og slett fordi trolldom og trollfolk var dei nemningane ein denne tida brukte om brotsverket og forbrytaren. I dansk-norsk lovgiving på 1500- og 1600-talet er det berre omgrepet trolldom som blir brukt for å skildre kriminalitetsforma. I dei skandinaviske landa er hekseomgrepet av nyare dato. «Heks» og «hekseri» er moderne uttrykk som først dukkar opp i det norske materialet på tampen av 1600-talet. Første gong vi støyter på omgrepet, er i ei sak frå Østfold i 1672 der ein fut bruker uttrykket ‘hexerj’ (Knutsen 1998:154). Deretter må vi til 1690-åra før vi igjen støyter på hekseomgrepet. Omgrepet blei for alvor kjent då forfattarar som Petter Dass (1646/47–1707) og Ludvig Holberg (1684–1754) dikta om «hexer». Både småkårsfolk og embetsmenn i Noreg kjende nok til det tyske samleomgrepet hexe om vonde folk i nabolaget, for det meste kvinner, men uttrykket verka framandarta opp mot det innarbeidde trolldomsomgrepet, som har norrønt opphav og var brukt gjennom generasjonar. Magi er også eit samleomgrep frå samtida, men lite brukt. I staden blei magisk aktivitet brukt om ein kunst, ein idrett eller eit storverk og konkretisert til ritual og formål som forgjering, forbanning, misgjerning, vonde og grove handlingar eller gjenvising (finne tapte gjenstandar), og maning og signing dersom utgangspunktet var kvit magi.

I diskusjonen om særtrekk ved eit land eller ein region vil det derimot vere nødvendig å gi ei nærmare presisering av den magiske praksisen. I dei europeiske trolldomsprosessane på 1500- og 1600-talet finn vi då tre hovudtypar av kriminalitetsforma trolldom. Det første er skademagi, som er kjernen i all folkeleg forståing av trolldom. På latin blir denne typen magi omtalt som maleficium, mens vi på norsk snakkar om forgjering, forbanning, misgjerning eller trolldomsvondskap. Den andre forma er kvit magi eller uskadelege former for trolldom. Denne forma fortel oss noko om intensjonen bak den magiske aktiviteten, samtidig som ho får fram det sentrale poenget ved at styresmaktene i denne tida kriminaliserte alle former for magi. I dansk-norsk lovgiving blir det ramsa opp ei rekkje former for helbredande magi som blant anna gjenvising, signing og maning (sjå rammetekst side 88 for forklaring). Den tredje forma er djevlepakt eller diabolisme. Dette er den lærde versjonen av trolldom. I kristen teologisk tenking er diabolisme eit element i all magi, der magiske evner blir tilførte utanfrå, det vil seie frå Satan. Den fullt utbygde hekselæra (demonologien) ser trolldommen som eit kollektivt tiltak som inkluderer gigantiske heksesabbatar. I dei historiske trolldomsprosessane ser ein ofte ein vekselverknad mellom desse tre hovudformene, der vektlegginga av éi av dei er avhengig av tid, rom, lokal tradisjon, folketru og utbreiing av lærde førestillingar.

Heksegåta

Historisk forsking rundt fenomenet hekser og hekseforfølging har hatt ei blomstrande utvikling sidan tidleg i 1970-åra. Store delar av denne forskingsinnsatsen har vore empirisk basert og har fått fram mykje ny kunnskap rundt det vi kan kalle faktainnhaldet. Dermed kan vi i dag langt på veg gi gode svar på kva-spørsmålet når det gjeld ulike aspekt ved trolldomsprosessane i Europa og Nord-Amerika i tidleg nytid. Gode svar på kva, kvar og kven har dessutan fått fram nye spørsmål rundt heksegåta, det vil seie spørsmålet om årsakene til trolldomsforfølgingane.

Grovt sett har det utkrystallisert seg to hovudoppfatningar eller hovudforklaringar innan moderne trolldomsforsking. Den eine meiner hekseforfølginga vart utløyst nedanifrå, at det var sosiale spenningar og konfliktar lokalt saman med folketru som utløyste det. Denne hovudretninga finn ein ofte innan lokalsamfunnstudiar baserte på ein antropologisk inspirert forståingshorisont, ein type studiar som var særleg utbreidd i andre halvdel av 1900-talet og så har fått fornya aktualitet etter 2017, særleg knytt til utgivinga av Ronald Huttons bok The Witch (omtalt i kapittel 3). Den andre hovudforklaringa meiner derimot at hekseforfølginga vart utløyst ovanifrå, altså at ho var styrt av styresmaktene. Denne forklaringa ser trolldomsforfølginga som styrt av den tidlegmoderne statsmakta og legitimert gjennom ein religiøs-fundamentalistisk ideologi, det vil seie eit demonologisk tenkjesett. Denne forskingsretninga legg sterk vekt på misogyni, altså kvinneforakt, som ein sentral komponent ved den demonologiske forståingshorisonten. Nyare forsking omkring hekseri og trolldomsforfølging må kunne seiast å hente moment frå begge desse idealtypiske retningane.

Vi veit i dag ein heil del om kva som skulle til for å starte ein hekseprosess, men vi har framleis inga eintydig forklaring på – og langt mindre noka klar forståing av – denne typen menneskeforfølging. Svaret ligg nok i at det ikkje er éi årsaksforklaring, men at det tidsavgrensa fenomenet som hekseprosessane var, må forklarast ut frå fleire faktorar som har med både rammeføresetnader og lokale samfunnsforhold å gjere. Forfølging av påståtte trollfolk er eit fenomen som best lar seg forklare og forstå ved å kombinere den store historia med djupdykk i lokalhistoria. Som på mange andre felt i historiefaget er den historiske konteksten heilt grunnleggjande for hekseproblematikken. Større vekt på studiar av ulike europeiske regionar er då også eit klart trekk ved nyare forsking på feltet. Enkelte historikarar skriv i denne samanhengen om ei regionalisering av trolldomsforskinga (Goodare 2016).

Den historiske trolldomsfiguren

Gammal einsleg kvinne, stygg, vond, illeluktande og frekk i kjeften – dette er nokre klassiske karakteristika dersom vi skal skildre ei heks. Men den historiske forskinga dei siste femti åra har gjort det klart at den forfølgde heksefiguren ikkje var nokon eintydig figur. Sidan vi ofte har nokså fastlagde førestillingar om hekser i historisk samanheng, kan det vere på sin plass å vise nokre hovudtypar av dei som faktisk blei forfølgde for å ha forbrote seg mot eksisterande trolldomslovgiving. Vi skal møte tre personar, alle henta frå norske rettssaker, som viser hovudtrekka hos rettsforfølgde trollfolk i Europa.

Lisbet Nypan var ei av dei over 300 kvinnene som blei avretta i Noreg for påståtte trolldomsbrotsverk i perioden 1580 til 1695. Samtidig som ho blei brend i Trondheim hausten 1670, blei mannen hennar halshogd med sverd for same type brotsverk. Rettssaka mot det eldre ekteparet Nypan gjekk over fleire møte i underretten både i Leinstrand tinglag i Melhus og i Trondheim frå mars til september 1670. Vitneprova som blei lagde fram, gjekk ut på at Lisbet over lang tid, i alle fall frå 1640-åra, hadde praktisert som klok kone og tatt betaling for å helbrede folk. Folk frå fleire bygder sør for Trondheim stod opp under rettsmøta og vitna om at dei faktisk hadde blitt betre av dei helbredande evnene hennar. Det var krangel blant anna i samband med betaling for tenestene til Lisbet som gjorde at bygdefolket kom til å mistenkje både henne og mannen for å ha sett sjukdom på dei. Under rettssaka innrømte Lisbet at ho hadde brukt salt og bønner i Guds namn for å gjere folk friske, men ho hadde aldri brukt evnene sine til å setje vondt i naboar eller skade dei på annan måte. Skuldingar frå påtalemakta om at ho hadde kontakt med Satan, og om «gudsbespottelige og meget syndige bønner» blei bestemt avviste av Lisbet, som meinte at ho og mannen var utsette for falske rykte og bakvaskingar. Dei lokale styresmaktene hevda derimot at bønnene blei brukte til å ære Satan, og i domsslutninga heiter det at ekteparet utan tvil var så sterkt knytte til Satan at dei ikkje kunne komme til «rette sannhets bekjennelse». Fengsel og tortur etter dommen ser heller ikkje ut til å ha fått fram noka tilståing.

Sidan retten med sorenskrivaren i spissen oppfatta Lisbet som meir fullkommen i trolldomskunster enn mannen, blei ho dømd til å brennast levande – til bål og brann, mens mannen skulle halshoggast. Ved buoppgjeret frå januar 1671 blei godset og eignelutane til ekteparet vurderte til litt i overkant av 85 riksdalar, noko som tilseier at dei levde som vanlege bønder i alminneleg gode kår.

Britte Veiteberg var den siste av fleire påståtte trollfolk som blei avretta under dei store hekseprosessane i Sunnfjord og Nordfjord i 1663/64. Prosessane var av dei største i Noreg, og minst sju menneske blei brende på bål under heksehysteriet i området. Det var under eit større rettsmøte mot fleire menn og kvinner på Henden i Gloppen tidleg i mai 1663 at Brittes namn blei nemnt. Ei lokal kvinne stod fram og fortalde at Britte var observert under ei samkomme med djevelen på fjellet Vora jonsoknatta 1662. Skuldinga var svært alvorleg og førte straks til pågriping og arrest. Under forhøyret i august 1663 tilstod Britte Veiteberg at ho hadde ridd på ein kjepp opp til fjellet Vora i Breim. Ho skildrar møtet med Satan og gir ei ganske detaljert skildring av korleis han såg ut. Under jonsokfesten serverte han ein raud drikk som smakte vondt. Deretter var det heksedans, to og to saman. Med ein spiss jernsyl sette djevelen merket sitt på venstre armen til Britte. Britte fortalde også at Satan gav henne ein «patron og oppvarter» kalla Mørch. Vidare under forhøyret oppgav Britte namnet på 19 kvinner og éin mann som var saman med henne under jonsokfeiringa.

Mens dei fleste norske trolldomssaker har innslag av både velgjerande og skadeleg magi, er saka mot Britte spesiell fordi det utelukkande handlar om tilknyting til djevelen gjennom heksesabbaten. Saka står dermed fram som ei av dei få reine diabolismesakene (vedkjenning av djevlepakt) vi kjenner frå norske trolldomssaker utanfor Finnmark. Som heimel for dom og straff viser tingretten til 2. bok, 28. kapittel i Christian IVs store recess av 1643. Paragrafen hadde vore gjeldande lov i dansk-norske trolldomssaker sidan 1617. I lova heiter det at rette trollfolk er slike som har forbunde seg med eller omgår djevelen. Denne formuleringa blir gjentatt av sorenskrivaren, som saman med underretten frå Jølster dømde Britte Veiteberg til bål og brann i februar 1664.

Quiwe Baarsen frå Årøya i Altafjorden var blant dei nærmare 40 samane som fekk dom for trolldomsbrotsverk i Noreg. Mens det i trolldomssakene frå Aust-Finnmark er kvinner frå dei norske fiskeværa som dominerer, er det i sakene frå Vest-Finnmark flest samiske menn. Blant samane var trolldomsevner knytte til ei førestilling om ritualmagi som tradisjonelt var forbunden med det mannlege kjønnet. Ved inngangen til 1620-åra kan Quiwe ha vore ein middelaldrande mann som i tillegg til fiske tok betalt for å hjelpe folk med dei overnaturlege evnene sine. Dei magiske kunstene hans har tydelegvis vore godt kjende. Ein trondheimsborgar skulle etter skuldingane ha brukt Quiwe som forløysar då kona skulle føde, og Quiwe blei også mykje brukt til å lage seglvind og god bør for sjøfolk. Men det gode omdømet hans fekk ein alvorleg knekk då ein båt med fem fiskarar forliste i 1625. Kona til ein av mennene hadde betalt Quiwe for å lage vind slik at båten skulle komme raskt heim etter å ha levert fisk i Hasvåg, men fiskarkona fekk sterkare vind enn ho bad om. Stormfulle vindkast førte til forlis og drukningsdød. I rettsforhøyret møter vi ein mann som fortel fritt om evnene og dei sjamanistiske kunnskapane sine. Quiwe skildrar for eksempel korleis han bruker å gå fram for å lage bør til fiskarar, at han kastar ein grisunge på havet og ropar: «Havvind, havvind.» Men denne gongen blei vindstyrken for ustyrleg fordi den vesle grisen snodde seg for fort i vatnet. Quiwe mista kontrollen over sin eigen ritualmagi, og magien verka med større kraft enn venta, kanskje fordi han blei sett i verk laurdag før allehelgensdag, altså på ein farleg dag vi i dag ville ha kalla «halloween». Quiwe gjer elles grundig greie for magiske verkemiddel blant samane, slike som gand og det som i rettsprotokollen blir omtalt som rundom. Saka inneheld også den første skildringa vi kjenner frå norske rettskjelder av sjamantromma, også kjend som runebomme, og Quiwe fortel ope om korleis tromma er laga, og om symbola og figurane på henne.

I si eiga sjølvforståing har Quiwe hatt gode intensjonar med kunstene sine og meiner sjølv han har brukt evnene sine til å hjelpe folk. Skuldingane i retten om trolldom og djevelskap må ha lege langt frå hans eiga oppfatning. I domspremissane blir det også lagt vekt på at Quiwe har tilstått alt og fortalt om kunstene som førte til at fiskarane forliste og drukna. Likevel avsa retten dødsdom den 11. mai 1627, og sjamanen frå Altafjorden blei dømd til eld og bål fordi han hadde brukt «saadann dieffuels konster» til å forgjere fem personar. Vanlegvis skulle dødsstraff eksekverast ved den lokale tingstaden den dømde tilhøyrde, men sidan det i 1620-åra ikkje var eigen tingstad i Alta, blei Quiwe brend på tingstaden Hasvåg ute ved Finnmarkskysten.

Lisbet Nypan, Britte Veiteberg og Quiwe Baarsen er idealtypiske representantar for dei aller fleste trolldomsforfølgde i dei europeiske trolldomsprosessane i tidleg nytid. Lisbet Nypan representerer naboheksa, den individuelle trollkvinna som tar seg betalt for å hjelpe. Hovudinnhaldet i saka er folkeleg trolldomstru, som balanserer mellom kvit og svart magi. For den som kan helbrede, kan også skade. Usemja og krangelen etterpå får så klientane til å tru at ekteparet Nypan har kasta vondt på dei, og det diabolske elementet kjem først fram mot slutten av saka og blir trekt inn av rettsutøvarane, sorenskrivar og fut. Skuldingar om talehandlingar i form av signeri og lesing er velkjende i både norske og europeiske trolldomssaker. Heile repertoaret av helbredande magi var forbode med lov, og ved å lese eller utseie formlar og trylleord sette dei kloke kvinnene og mennene seg opp mot Gud. Lovgivinga slo fast at helbredande magi var misbruk av Guds ord, og ved å søkje hjelp hos signekoner som Lisbet vende folk seg til djevelen og hans hemmelege, unaturlege råd og middel, som det heiter i norsk trolldomslovgiving frå 1617 (Hagen 2003b:47).

Rettssaka mot Lisbet tilhøyrer derfor langt på veg den sakstypen vi kallar signeri, som ofte har ein tendens til å utvikle seg til saker med langt alvorlegare innhald. Vi kan altså skilje mellom skademagi eller forgjering (maleficium) og positiv magi eller signing, men i det folkelege magiuniverset er grensene mellom svart og kvit magi flytande, slik det går fram av saka mot trønderkvinna. Vi finn slike farlege og tvitydige trollkvinner over heile Europa, og dei utgjer eit ganske klart fleirtal blant dei trolldomsforfølgde. Konfliktane rundt denne heksefiguren finn vi helst i mellommenneskelege forhold knytte til tale og handlingar. Dei fleste av desse individuelle trollfolka har hatt tillit til evnene sine. Dei har sjølve meint at dei dreiv med magi, særleg når det gjeld signeri. I det store fleirtalet av trolldomssaker i Europa har Satan i utgangspunktet ei perifer rolle. Satan, eller diabolismen, kjem først inn i slike saker når retten skal legitimere domsslutninga ut frå eksisterande trolldomslovgiving.

Annleis er det i rettssaka mot Britte Veiteberg. Denne saka er eit sjeldan eksempel i norsk samanheng på ei rein diabolismesak, det vil seie hekser som flyg saman i lufta, drar på heksesabbat og har eit nært forhold til Satan. Desse heksene utfører djevelskap saman, som eit kollektivt prosjekt, og sidan dei blir rekna som medlemmer av eit skjult nettverk, er dei, slik styresmaktene ser det, dei farlegaste av alle trollfolk. Denne heksetypen finn vi særleg i Mellom-Europa, i austlege delar av Skottland, i Dalarna i Sverige, i Aust-Finnmark og i enkelte andre område. Under rettsforhøyra i desse sakene namngir gjerne den tiltalte andre trollfolk eller hekser. Slik får desse sakene ofte ein snøballeffekt som gjer at ein kan snakke om kjedeprosessar etterfølgde av masseavrettingar over kort tid. Av dei trolldomsforfølgde i Europa utgjer denne heksetypen eit klart mindretal, men figuren finst i rik monn i den intellektuelle læra. Det er først og fremst den teologiske læra om heksene – demonologien – som har skapt bildet av den diabolske figuren som seglar gjennom lufta til sabbaten, drep småbarn og har ville orgiar med vesen frå åndeverda. Som vi skal sjå, særleg i kapittel tre, har nyare empirisk historieforsking tona ned denne heksetypen og påvist at brorparten av dei trolldomsforfølgde tilhøyrde den nokså jordnære individuelle heksefiguren i nabolaget, der den lærde diabolismen er mindre viktig.

Av alle som blei sikta for trolldomsbrotsverk i Europa på 1500- og 1600-talet, var 20 % menn, og Quiwe Baarsen får stå som ein representant for denne minoriteten. Dei trolldomsforfølgde mennene tilhøyrer i all hovudsak typen individuelle hekser, men det er lite innslag av diabolisme i desse sakene, og dei flyg sjeldan gjennom lufta. Dei er gjerne kjende som kloke folk i lokalmiljøet, beherskar både spådomskunst og motmagi, og i fleire kyststrok sel dei vind til kystfarande. Måten dei laga vind på, minner mykje om eldgamle former for ritualmagi som vi kan finne overalt i Europa. Stormmakarar, eller ‘tempestarii’, laga uvêr og storm ved å slå, skvette eller plaske i vatnet (Cohn [1975]1997:261), som i Stormen av Shakespeare. Innslaget av ulovleg helbreding, magiske gjenstandar og okkulte ritual har Quiwe dessutan til felles med trolldomsforfølgde på Island – det einaste landet i Europa der vi finn eit stort fleirtal av menn i prosessmaterialet (Rafnsson 2003:52–62).

Det historiske perspektivet

Dei europeiske trolldomsprosessane på 1500- og 1600-talet var altså eit fenomen som opptrer innanfor ein klart avgrensa tidsbolk. Dei store spørsmåla blir derfor kvifor fenomenet dukka opp, korleis det utvikla seg, og kvifor det tok slutt. I tillegg til dei store kronologiske linjene og dei overgripande årsaksforholda vil det også vere interessant å sjå korleis rammevilkåra slår ut lokalt. Kvifor var det slik at ein region blei ramma av hard forfølging, mens naboregionen nesten heilt unngjekk det, slik vi kan sjå i det sørlege Tyskland (Rowlands 2003)?

I presentasjonen av historieskrivinga om trolldomsprosessane startar vi med ein gjennomgang av dei historiske kjensgjerningane basert på nyare forsking. Kapittel tre, som tar for seg den europeiske forskinga, tar utgangspunkt i det som i ettertid er blitt omtalt som gjennombrotet i utforskinga av det europeiske heksefenomenet. I 1970-åra var vi vitne til eit fruktbart samarbeid mellom fleire vitskapar, særleg sosialantropologi og historie. Denne tverrvitskaplege tilnærminga inspirerte og la grunnlaget for mykje ny trolldomsforsking dei neste tiåra. Kapittelet gir overblikk over fleire av dei viktigaste funna og tolkingane fram til i dag. Den norske forskinga og historieskrivinga på området er tema for kapittel fire. Her blir det for første gong lagt fram ei samla historiografisk framstilling og ei forsiktig vurdering av posisjonar og resultat. Som vi skal sjå, har den norske trolldomsforskinga hatt ei rivande utvikling sidan 1970 og fram til 2020-åra. Opphavet til førestillingane rundt heksesabbaten, sjamanisme og ergotisme (mjølaukeforgifting) er noko av det som blir tatt opp i kapittel fem, som handlar om ulike former for trolldomstru. I kapittel seks forlèt vi det europeiske perspektivet og set fokus på trolldomsforfølging som globalt fenomen. Det siste kapittelet seier dessutan litt om utfordringar i norsk og vestleg forsking på området.





OPS/images/cover.jpg
NASLN

IAISNNI

Dei europeiske
trolldomsprosessane

2. utgava SAMLAGET





OPS/images/logo.jpg
Samlaget





